b'\n_START_ARTICLE_\nTorpedo\n_START_PARAGRAPH_\nTorpedo on vedenalainen ammus, joka voidaan laukaista sukellusveneest\xc3\xa4, torpedoveneest\xc3\xa4, laivasta, lentokoneesta tai helikopterista.\n_START_SECTION_\nRakenne ja toiminta\n_START_PARAGRAPH_\nModerni torpedo on muodoltaan pitk\xc3\xa4 sukkula, jonka per\xc3\xa4ss\xc3\xa4 on voimansiirto- ja ohjauslaitteisto. Tavallisimmin voimansiirto tapahtuu potkureilla mutta uudet superkavitaatiotorpedot toimivat periaatteessa rakettimoottorilla kuten ohjukset. Torpedo voi kerran laukaistuaan olla joko ohjaamaton, kohteeseen hakeutuva tai kauko-ohjattu. Koska radioaallot etenev\xc3\xa4t huonosti vedess\xc3\xa4, kauko-ohjaus tapahtuu tavallisesti s\xc3\xa4hk\xc3\xb6isesti ohjauslangan v\xc3\xa4lityksell\xc3\xa4. Kohteeseen hakeutuminen voidaan tehd\xc3\xa4 kohteen potkuri\xc3\xa4\xc3\xa4nten, rungon magneettisen j\xc3\xa4ljen tai kaikuluotauksen perusteella._NEWLINE_Voiman tuottamiseen torpedossa t\xc3\xa4ytyy olla polttoainetta ja moottori. Ensimm\xc3\xa4iset torpedot toimivat paineilmalla. Useimmat torpedot toisen maailmansodan alkaessa olivat h\xc3\xb6yryk\xc3\xa4ytt\xc3\xb6isi\xc3\xa4. Niiden pahana haittapuolena oli moottorin pakokaasuista muodostuva kuplavana, joka mahdollisti torpedon aikaisen havaitsemisen sek\xc3\xa4 tehokkaammat v\xc3\xa4ist\xc3\xb6liikkeet. Lis\xc3\xa4ksi sukellusveneest\xc3\xa4 ammuttuna se my\xc3\xb6s paljasti veneen sijainnin, koska torpedot olivat ohjaamattomia. Sodan loppuvaiheessa varsinkin saksalaiset ottivat k\xc3\xa4ytt\xc3\xb6\xc3\xb6n s\xc3\xa4hk\xc3\xb6iset torpedomoottorit. Nykyiset modernit laivastotorpedot ovat s\xc3\xa4hk\xc3\xb6torpedoja. Erityisesti ven\xc3\xa4l\xc3\xa4iset ovat kehitt\xc3\xa4neet uutta torpedoteknologiaa viime vuosina, Shkval-torpedo toimii ns. superkavitaatioperiaatteella. Torpedo muodostaa ymp\xc3\xa4rilleen kuplan, jonka sis\xc3\xa4ss\xc3\xa4 ammus voi edet\xc3\xa4 eritt\xc3\xa4in suurilla nopeuksilla. T\xc3\xa4llaisen torpedon voimanl\xc3\xa4hde on rakettimoottori. Ensimm\xc3\xa4iset mallit olivat ohjaamattomia mutta ilmeisesti parannettu Shkval-2 on ohjattava. Eritt\xc3\xa4in suuri nopeus aiheuttaa sen, ettei kohde ehdi en\xc3\xa4\xc3\xa4 tehd\xc3\xa4 v\xc3\xa4ist\xc3\xb6liikkeit\xc3\xa4. Tiett\xc3\xa4v\xc3\xa4sti muilla valtioilla ei t\xc3\xa4llaista asej\xc3\xa4rjestelm\xc3\xa4\xc3\xa4 ole t\xc3\xa4ll\xc3\xa4 hetkell\xc3\xa4, tosin Yhdysvalloissa tutkitaan vedenalaisten ampuma-aseiden mahdollisuutta. Niiss\xc3\xa4kin ammuksen eteneminen perustuu superkavitaatioon._NEWLINE_Torpedon hy\xc3\xb6tykuorma on r\xc3\xa4j\xc3\xa4hde, joka tavallisesti sijaitsee sukkulan k\xc3\xa4rjess\xc3\xa4. R\xc3\xa4j\xc3\xa4hteen syttymisest\xc3\xa4 vastaa sytytin, jotka torpedotekniikan alkuaikoina oli tavallisimmin kosketukseen perustuva. Toisen maailmansodan loppuvaiheessa kehitettiin my\xc3\xb6s akustiseen ja s\xc3\xa4hk\xc3\xb6magneettiseen her\xc3\xa4tteeseen perustuvia sytyttimi\xc3\xa4. Nyky\xc3\xa4\xc3\xa4n sytyttimen valinta riippuu jossakin m\xc3\xa4\xc3\xa4rin siit\xc3\xa4, mihin tarkoitukseen torpedoa k\xc3\xa4ytet\xc3\xa4\xc3\xa4n. R\xc3\xa4j\xc3\xa4hde on tavallisesti jotakin sotilasr\xc3\xa4j\xc3\xa4hdett\xc3\xa4 kuten TNT:t\xc3\xa4. My\xc3\xb6s ydinr\xc3\xa4j\xc3\xa4htein varustettuja torpedoita on olemassa.'